Proiect

**ORDONANȚĂ DE URGENȚĂ**

**pentru modificarea și completarea unor acte normative din domeniul forței de muncă**

Având în vedere majorarea salariului de bază minim brut pe ţară garantat în plată de la 1.450 lei la 1.900 lei lunar, începând cu data de 1 ianuarie 2018, pentru un program complet de lucru de 166,666 ore în medie pe lună, ca urmare a transferului contribuțiilor sociale obligatorii de la angajator la angajat, potrivit prevederilor Programului de Guvernare 2017-2020, prin modificarea dispozițiilor Legii nr. 227/2015 privind Codul fiscal, cu modificările și completările ulterioare,

Luând în considerare necesitatea reducerii urgente a deficitului de forţă de muncă identificat la nivel național, reclamat și de reprezentanţii mediului de afaceri, prin majorarea cuantumului subvențiilor acordate angajatorilor, din bugetul asigurărilor pentru șomaj, majorare care va conduce la acordarea unor salarii mai mari de către aceștia, astfel încât locurile de muncă vacante să fie mai atractive pentru forța de muncă din țară și din străinătate;

Ţinând cont de necesitatea implementării Recomandării Consiliului nr. 2016/C 67/01 privind integrarea șomerilor de lungă durată pe piața forței de muncă;

Ținând seamă de necesitatea realizării reformelor structurale pe piața muncii, astfel cum sunt prevăzute în Recomandările Specifice de Țară (RST);

Având în vedere că este nevoie de maximizarea absorbţiei fondurilor externe nerambursabile pentru perioada 2018-2020, aferente cadrului financiar 2014-2020 din Programul Operaţional Capital Uman, luând în considerare și că unul din criteriile de care se va ține seama pentru alocarea fondurilor aferente cadrului financiar 2021-2027 este gradul de implementare a RST;

Ţinând cont că se impune atingerea țintelor asumate de România prin Acordul de Parteneriat 2014-2020 RO 16M8PA001.1.2, respectiv Programul Operațional Capital Uman, având în vedere cadrul de performanță pentru perioada de programare 2014-2020, conform căruia în anul 2018 statul român va dezangaja o parte din sumele neconsumate până la această dată, sume alocate pentru finanțarea măsurilor de stimulare a ocupării forței de muncă;

Faţă de considerentele expuse, nepromovarea prevederilor ordonanţei de urgenţă ar avea consecinţe negative din punct de vedere social și economic, întrucât ar conduce la menținerea situației de pe piața muncii privind deficitul de forță de muncă la nivel național care se resimte cu preponderență în anumite sectoare de activitate, de exemplu domeniile construcții, IT, agricultură și medicină, situație care afectează funcționarea și dezvoltarea în parametri normali a mediului de afaceri din România,

Totodată, caracterul de urgență al aprobării modificărilor aduse prin prezenta ordonanţă de urgenţă este impus și de necesitatea implementării Recomandărilor Specifice de Țară în domeniul ocupării a căror realizare poate afecta semnificativ diminuarea fondurilor alocate României pentru cadrul financiar 2021-2027, având în vedere că gradul de implementare a acestor recomandări este analizat în dinamică de către Comisia Europeană, iar în ultimii ani România a înregistrat progrese limitate în acest sens,

întrucât aceste împrejurări vizează interesul public şi constituie elementele unei situaţii de urgență și extraordinare, a căror reglementare nu poate fi amânată,

În temeiul art. 115 alin. (4) din Constituţia României, republicată

Guvernul României adoptă prezenta ordonanță de urgență.

**ART. I - *Legea nr. 76/2002 privind sistemul asigurărilor pentru şomaj şi stimularea ocupării forţei de muncă*, publicată în Monitorul Oficial al României, Partea I, nr. 103 din 6 februarie 2002, cu modificările şi completările ulterioare, se modifică după cum urmează :**

1. **Alineatul (1) al articolului 73^2 se modifică și va avea următorul cuprins:**

*„(1) Şomerii înregistraţi la agenţiile pentru ocuparea forţei de muncă, de cel puţin 30 de zile, care nu beneficiază de indemnizaţie de şomaj, în situaţia în care se angajează cu normă întreagă, pentru o perioadă mai mare de 3 luni, ulterior datei înregistrării la agenţiile pentru ocuparea forţei de muncă, beneficiază de o primă de activare în valoare de 1.000 lei, neimpozabilă.”*

1. **După alineatul (1) al articolului 73^2 se introduce un nou alineat, alin.(1^1) cu următorul cuprins**:

*„ (1^1) Prima de activare stabilită în cuantumul prevăzut la alin. (1) se acordă în două tranşe, astfel:*

*a) o tranşă egală cu 50% din cuantumul stabilit, la data angajării;*

*b) o tranşă egală cu 50% din cuantumul stabilit, după expirarea perioadei de 3 luni de la angajare”.*

1. **Alineatul (1) al articolului 80 se modifică și va avea următorul cuprins:**

*„(1) Angajatorii care încadrează în muncă, pe durată nedeterminată, absolvenţi ai unor instituţii de învăţământ primesc lunar, pe o perioadă de 12 luni, pentru fiecare absolvent încadrat, o sumă în cuantum de 2.250 lei.”*

1. **Alineatele (1) și (5) ale articolului 85 se modifică și vor avea următorul cuprins:**

*„(1) Angajatorii care încadrează în muncă, pe perioadă nedeterminată, şomeri în vârstă de peste 45 de ani, şomeri care sunt părinţi unici susţinători ai familiilor monoparentale, şomeri de lungă durată sau tineri NEET primesc lunar, pe o perioadă de 12 luni, pentru fiecare persoană angajată din aceste categorii, o sumă în cuantum de 2.250 lei, cu obligaţia menţinerii raporturilor de muncă sau de serviciu cel puţin 18 luni.”*

*………………………………………………………………………………………………………………………………………………………………*

„*(5) Angajatorii care încadrează în muncă, potrivit legii, şomeri care, în termen de 5 ani de la data angajării, îndeplinesc, conform legii, condiţiile pentru a solicita pensia anticipată parţială sau de acordare a pensiei pentru limită de vârstă, dacă nu îndeplinesc condiţiile de a solicita pensia anticipată parţială, beneficiază lunar, pe perioada angajării, până la data îndeplinirii condiţiilor respective, de o sumă în cuantum de 2.250 lei.”*

1. **Alineatul (1) al articolului 93^4 se modifică și va avea următorul cuprins:**

*„(1) Angajatorii care încadrează tineri cu risc de marginalizare socială, prevăzuţi la art. 5 punctul IV^3, şi care beneficiază de acompaniament social personalizat în baza unui contract de solidaritate, denumiţi angajatori de inserţie, beneficiază lunar, conform prevederilor legale, pentru fiecare persoană din această categorie, din bugetul asigurărilor pentru şomaj, de o sumă egală cu salariul de bază stabilit la data angajării tinerilor, dar nu mai mult de patru ori valoarea indicatorului social de referinţă, în vigoare la data încadrării în muncă, până la expirarea duratei contractului de solidaritate.”*

**ART. II** **- *Legea nr.279/2005 privind ucenicia la locul de muncă, republicată,* publicată în Monitorul Oficial al României, Partea I, nr. 498 din 7 august 2013, cu modificările ulterioare, se modifică după cum urmează:**

1. **Alineatul (2) al articolului 16 se modifică și va avea următorul cuprins:**

*„(2) Angajatorul care încheie un contract de ucenicie, în condiţiile prezentei legi, beneficiază, la cerere, pe întreaga perioadă de derulare a contractului de ucenicie, de o sumă în cuantum de 2.250 lei/lună, acordată din bugetul asigurărilor de şomaj în limita fondurilor alocate cu această destinaţie”.*

**ART. III** **- *Legea nr. 335/2013 privind efectuarea stagiului pentru absolvenţii de învăţământ superior*, publicată în Monitorul Oficial al României, Partea I, nr. 776 din 12 decembrie 2013, cu modificările ulterioare, se modifică după cum urmează:**

1. **Alineatul (1) al articolului 28 se modifică și va avea următorul cuprins:**

*„(1) Angajatorul care încheie un contract de stagiu, în condiţiile prezentei legi, beneficiază, la cerere, pe perioada derulării contractului de stagiu, de o sumă în cuantum de 2.250 lei/lună, acordată din bugetul asigurărilor de şomaj în limita fondurilor alocate cu această destinaţie.”*

**ART. IV. – (1) Persoanele care solicită acordarea primei de activare prevăzută la art.732 din *Legea* nr.76/2002 *privind sistemul asigurărilor pentru șomaj și stimularea ocupării forței de muncă,* cu modificările şi completările ulterioare, înainte de data intrării în vigoare a prezentei ordonanţe de urgenţă, beneficiază de această primă în cuantumul şi condiţiile prevăzute de dispoziţiile *Legii nr.76/2002, cu modificările si completările ulterioare*, în forma anterioară intrării în vigoare a modificărilor aduse prin prezenta ordonanţă de urgenţă.**

**(2) Persoanele care solicită acordarea primei de activare prevăzută la art.732 din *Legea nr. 76/2002, cu modificările şi completările ulterioare,* după intrarea în vigoare a** **prezentei ordonanţe de urgenţă, beneficiază de această primă, în cuantumul şi condiţiile prevăzute de dispoziţiile *Legii nr.76/2002, cu modificările și completările ulterioare,* astfel cum a fost modificată prin prezenta ordonanţă de urgenţă, indiferent dacă încadrarea în muncă s-a realizat anterior sau ulterior intrării în vigoare a** **prezentei oprdonanţe de urgenţă.**

**ART. V –(1) Angajatorii care, pentru acordarea măsurilor de stimulare a ocupării forţei de muncă finanţate din bugetul asigurărilor pentru şomaj, au încheiat convenţii sau contracte cu agenţiile pentru ocuparea forţei de muncă judeţene sau a municipiului Bucureşti, potrivit Legii nr.76/2002 *privind sistemul asigurărilor pentru șomaj și stimularea ocupării forței de muncă*, *cu modificările și completările ulterioare, Legii nr. 279/2005 privind ucenicia la locul de muncă, republicată, cu modificările ulterioare* și *Legii nr. 335/2013 privind efectuarea stagiului pentru absolvenţii de învăţământ superior, cu modificările ulterioare*, înainte de data intrării în vigoare a prezentei ordonanţe de urgenţă, beneficiază de aceste măsuri de stimulare, în cuantumurile prevăzute de dispoziţiile acestor legi în forma anterioară intrării în vigoare a modificărilor aduse prin prezenta ordonanţă de urgenţă.**

**(2) Convenţiile și contractele încheiate cu agenţiile pentru ocuparea forţei de muncă judeţene sau a municipiuluI Bucureşti, pentru acordarea măsurilor de stimulare a ocupării forţei de muncă finanţate din bugetul asigurărilor pentru şomaj, potrivit legilor prevăzute la alin. (1), aflate în derulare la data intrării în vigoare a prezentei ordonanţe de urgenţă îşi produc efectele în conformitate cu prevederile acestor acte normative, în forma anterioară intrării în vigoare a modificărilor aduse prin prezenta ordonanţă de urgenţă, precum și cu prevederile din cuprinsul acestor convenții sau contracte.**

**(3) Angajatorii care solicită acordarea măsurilor de stimulare a ocupării forţei de muncă prevăzute în *Legea nr. 76/2002, cu modificările şi completările ulterioare, Legea nr. 279/2005, republicată, cu modificările ulterioare* și *Legea nr. 335/2013, cu modificările ulterioare*, finanţate din bugetul asigurărilor pentru şomaj,** **şi încheie convenţii sau contracte cu agenţiile pentru ocuparea forţei de muncă judeţene sau a municipiului Bucureşti, după data intrării în vigoare a** **prezentei ordonanţe de urgenţă, beneficiază de aceste măsuri de stimulare, în cuantumurile prevăzute de dispoziţiile acestor legi, astfel cum au fost modificate prin prezenta ordonanţă de urgenţă, indiferent dacă încadrarea în muncă a persoanelor pentru care se încheie convenţiile sau contractele respective s-a realizat anterior sau ulterior intrării în vigoare a** **prezentei ordonanţe de urgenţă.**

**ART. VI – În termen de 60 de zile de la data publicării prezentei ordonanțe de urgență în Monitorul Oficial al României, Partea I, Ministerul Muncii și Justiției Sociale, la propunerea Agenției Naționale pentru Ocuparea Forței de Muncă, va modifica în mod corespunzător actele normative elaborate în vederea aplicării *Legii nr. 76/2002 privind sistemul asigurărilor pentru șomaj și stimularea ocupării forței de muncă, cu modificările şi completările ulterioare*, *Legii nr. 279/2005 privind ucenicia la locul de muncă, republicată, cu modificările ulterioare* și *Legii nr. 335/2013 privind efectuarea stagiului pentru absolvenţii de învăţământ superior, cu modificările ulterioare*.**

**PRIM-MINISTRU**

**Vasilica – Viorica DĂNCILĂ**